उर्मिला फुसकेले की कहानी- अपने-पराए
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Urmila Phuskele - Apne Paraye
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
उस दिन शन्मुखा ने कालिंदी के घर पहुंच कर दरवाज़े की घंटी बजाई। उसके हाथ में मिठाई का डब्बा था। कालिंदी ने दरवाज़ा खोला तो शन्मुखा मिठाई का एक टुकड़ा कालिंदी के मुंह में डालते हुए बोली, ‘दीदी, मेरे बेटे का रिश्ता तय हो गया है। सबसे पहले आपको भी यह ख़ुशख़बरी सुनाने आई हूं।’
कालिंदी के मुंह से अचानक निकला, ‘मेरे भी बेटे का रिश्ता लगभग तय था पर...’
‘पर क्या दीदी?’ शन्मुखा ने प्रश्नवाचक निग़ाहों से देखते हुए कालिंदी से पूछा।
कालिंदी चुप रही। उसके नेत्र सजल हो आए। जब शन्मुखा ने बड़े ही प्यार एवं अपनेपन से दोबारा पूछा, तब कालिंदी ने भरे गले से अपने जीवन की परतों को खोलना शुरु किया, ‘जब मेरे पति ने इस संसार से विदा ली मैंने जीवन के तीस बरस ही देखे थे। तब मेरे बेटे नील की उम्र पांच साल थी। मैंने उसके सुख के लिए अपनी सारी आकांक्षाओं की आहुति दे दी। पढ़-लिखकर सॉफ्टवेयर इंजीनियर बना। कंपनी की तरफ़ से वह अमेरिका चला गया।
जाते वक़्त उसने मुझसे कहा, ‘मां, आप अपने जैसे गुणों से युक्त लड़की देखकर रखिएगा। दो साल बाद जब मैं भारत लौटूंगा तो शादी करूंगा।’
मैंने बड़े ही उत्साह से एक लड़की पसंद की, नील को भी वह पसंद थी। फिर अचानक तीन दिन पहले नील का फोन आया, ‘मम्मी, मैंने यहां की नागरिकता प्राप्त करने के लिए अमेरिकी लड़की से विवाह कर लिया है। सब कुछ इतनी जल्दी-बाजी में हुआ कि मैं आपको बुला नहीं पाया, सॉरी।’
कालिंदी की पीड़ा आंसुओं के रूप में बहने लगी।
​​शन्मुखा भी भीगे कंठ से बोली, ‘ना जाने क्यों बच्चे अपने मां-बाप के सपनों की समाधि पर ही अपनी ख़ुशियों का महल खड़ा करना चाहते हैं। दीदी, सोसाइटी को ही अपना परिवार समझें, हम सब एक-दूसरे के सुख-दुख के साझेदार रहेंगे।’
कालिंदी के चेहरे से उदासी के बादल धीरे-धीरे छंट रहे थे।